En SA se eerste ‘Bachelorette’ is …Qiniso van Damme is SA se eerste Bachelorette (Foto: M-Net) Qiniso van Damme is pas aangewys as Suid-Afrika se eerste Bachelorette nadat sy vroeër vanjaar aan Marc Buckner se seisoen van The Bachelor SA deelgeneem het. M-Net het Sondag aangekondig dat hulle ná twee suksesvolle The Bachelor SA-seisoene, nou ook The Bachelorette na die Suid-Afrikaanse skerm bring. “Qiniso was van die heel begin af ŉ gunsteling en ons weet beslis dat sy die passie en opwinding in dié seisoen sal bring,” sê M-Net se bemarkingshoof, Lani Lombard. “Ons koningin Qiniso is oulik, pittig, sexy, slim, uitgesproke, borrelend, vriendelik, selfversekerd, dinamies en eie aan haarself – die tipe vrou wat ŉ diverse groep suksesvolle mans onweerstaanbaar sal vind.” Qiniso is ŉ 26-jarige model en aktrise van Kaapstad. Sy is ook die suster van DA-parlementslid Phumzile van Damme en is tans besig om haar meestersgraad in sosiale antropologie te voltooi. Qiniso se ma is Suid-Afrikaans en haar pa is van België. In die tweede seisoen van The Bachelor SA was sy in die top-6 voordat sy sonder ŉ roos huis toe gestuur is. Qiniso van Damme is SA se eerste Bachelorette (Foto: M-Net) Volgens Lombard is Qiniso op ŉ plek in haar lewe waar sy iemand soek om saam mee nes te skop. “Ek is opgewonde om allerhande verskillende mans met pragtige persoonlikhede te ontmoet,” sê Qiniso. “Ek is op soek na iemand wat nie bang is om hulself te wees nie, wat ŉ wêreldburger is, wat trots is om ŉ Suid-Afrikaner te wees en gewillig is om saam met my te groei. As hy my kan laat lag, sal hy beslis ekstra punte kry.” Enkellopende mans wat in Qiniso belangstel, kan nou op M-Net se webtuiste inskryf om deel te neem aan Suid-Afrika se eerste The Bachelorette. Inskrywings sluit op 8 Augustus 2020 en verfilming word vir vroeg 2021 beplan.